Okresná prokuratúra Prešov 
Masarykova 16, 080 97 Prešov 	

Sp. zn. : 3 Pv 467/14/7707	Prešov, 26.11.2014
EEČ : 2-58-746-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona č

Rozhodol: 	prokurátorka Okresnej prokuratúry Prešov
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
na tom skutkovom základe, že v období od mesiaca marec 2013 doposiaľ si v XXXXX a inde úmyselne riadne a včas neplnil zákonnú vyživovaciu povinnosť na svoje maloleté deti XXXXX, nar. XXXXX a XXXXX, mar. XXXXX,  hoci táto povinnosť mu bola určená rozsudkom Okresného súdu v XXXXX č.k. 2XXXXX zo dňa 12.11.2013 s právoplatnosťou dňa 30.5.2014, ktorým bol zaviazaný prispievať na ich výživu sumami po 80 € mesačne na každé dieťa vždy do 15- teho dňa v mesiaci vopred k rukám matky, počnúc dňom 8.12.2011, ako aj rozsudkom Okresného súdu v XXXXX č.k. XXXXX zo dňa 6.5.2013 s právoplatnosťou dňa 8.10.2013 a to tak, že na ich výživu mal mesačne prispievať sumou po 80 € vždy do 20- teho dňa v mesiaci vopred k rukám matky, na každé dieťa zvlášť, počnúc právoplatnosťou rozsudku, čím takto na výživnom dlhoval XXXXX XXXXX sumu najmenej 1477 €, 

pretože zanikla trestnosť činu a trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu

Odôvodnenie:
Uznesením povereného príslušníka PZ OO PZ XXXXX sp. zn. XXXXX zo  2.7.2014 bolo podľa § 199 ods. 1 Tr. poriadku začaté trestné stíhanie a následne uznesením tej istej spisovej značky zo dňa 27.8.2014 bolo podľa § 206 ods. 1  Tr. por. vznesené obvinenie XXXXX  pre prečin zanedbania povinnej výživy  podľa § 207 ods. 1 Tr. zákona na tom skutkovom základe, ako je to uvedené v predmetnom uznesení. 

Podľa § 215 ods. 1 písm. h) Tr. poriadku prokurátor zastaví trestné stíhanie, ak zanikla trestnosť činu. 

Podľa § 86 ods. 1 písm. a) Tr. zákona trestnosť trestného činu zanedbania povinnej výživy podľa § 207 Tr. zákona zaniká ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Obvinený XXXXX v prípravnom konaní vypovedal, že od 1.3.2013neprispieval na výživu svojich detí pravidelne, nie vždy celou sumou, vždy platil len toľko, koľko v danom mesiaci mohol zaplatiť. V marci 2013 zaplatil sumu 60 € a sumu 149,78 € mu zrazil exekútor, v apríli 2013 mu exekútor stiahol 210,42 €, v máji exekútor zrazil sumu 296, 34 €, v mesiacoch júl až december 2013 platil každý mesiac po 60 €, v mesiacoch január až apríl 2014každý mesiac zaplatil po 21 €, v máji a júni 2014 platil po 60 € a od augusta 2014 platí pravidelne každý mesiac po 160 €. Podľa jeho prepočtov zaplatil celý dlh na výživnom a je v pluse 1.058,08 €. Nie je si vedomý, aby bývalej manželke dlhoval ešte nejaké peniaze, pokiaľ by tomu však bolo tak, zaplatil by to, tak ako to bolo aj v minulosti.

Svedkyňa- poškodená XXXXX XXXXX vypovedala, že v marci 2013 jej obvinený poslal sumu 60 € ako výživné, v máji 2013 jej na účet od exmanžela prišla suma 414,28 €, v júni 2013 to bola suma 296,34 €. Dňa 11.11.2014 došlo k úhrade výživného zo strana obvineného vo výške 1477 €, dňa 19.11.2014 jej poslal výživné v sume 160 € ako výživné za mesiac apríl 2013 a taktiež jej zaplatil aj výživné za mesiac november 2014 a to dňa 18.11.2014. Uviedla, že týmto považuje dlžné výživné za vyplatené v celom rozsahu a dúfa, že v budúcnosti už bude vyživovacia povinnosť na maloleté deti riadne platená.

Súčasťou vyšetrovacieho spisu na č.l. 109 je aj prehľadná tabuľka s rozpisom platieb, ktoré mali uskutočnené v jednotlivých mesiacoch a platieb, ktoré boli skutočne realizované, pričom z uvedenej tabuľky je zrejmé, že sumy 60 € boli obvineným platené v mesiacoch marec, august, september, október, november a december 2013, máj a jún 2014, sumy 21 € boli zaplatené v mesiacoch február, marec a apríl 2014 a to ako zrážky zo mzdy, ďalej v mesiacoch júl- november 2014 boli platené sumy 160 €, každý mesiac , dňa 11.11.2014 bola uhradená suma 1477 € a v mesiacoch máj a jún 2013 boli exekútorom zaslané sumy 414,28 € a 296,34 €.

	Obvinený mal na výživnom  za obdobie od mesiaca marec 2013 doposiaľ  na výživnom uhradiť sumu 3.360 €, pričom spočítaním zaplatených súm je zrejmé, že na výživnom zaplatil celkom sumu 3.750,62 €, čím si splnil svoju vyživovaciu povinnosť v plnom rozsahu a zaplatil aj niečo navyše.

Vzhľadom na vyššie uvedené, keďže zaplatením celej sumy výživného v stíhanom období zanikla trestnosť činu a trestný čin nemal trvalo nepriaznivé následky, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Miriam Timková
prokurátorka